Rogán Antal által felügyelt Nemzeti Kommunikációs Hivatal tavaly 58,6 milliárd forint értékben adott megrendeléseket a gyűlöletkampánnyal hírhedtté vált Balásy Gyulának, illetve az ő cégeinek, írta Facebook-bejegyzésében Hadházy Ákos, a független képviselő számításai szerint ennyi pénzért

egy átlag magyarnak 20 ezer évig kellene dolgoznia…

A poszt szerint az összegből 30,2 milliárd forint ment el „kormányzati agymosásra”, azaz plakátkampányokra. Hadházy azt írja, Balásy cégei tavaly átlagosan havi 4,8 milliárd forint értékben kaptak megrendeléseket, a három legnagyobb értékű munka mind egy-egy plakátkampányos szerződés: egy 11,8 milliárdos decemberből, egy 10 milliárdos áprilisból és egy 3,5 milliárdos augusztusból.

1,1 milliárd forintért hirdették a Családbarát Magyarországot, és több mint 1 milliárd forintos megrendelést adtak le a Semjén-féle vadászati világkiállítás kommunikációjára. Ezen felül százmilliók mentek el az állami Antenna Hungária és az MVM cégeinek kommunikációjára.

A hvg.hu néhány napja írt arról, hogy a Rogán-féle tárca mennyit költött már propagandára, az összeállításból kiderült, hogy a 2015-2018 közötti időszakban 68,5 milliárdot tett ki ez a tétel, míg a költségvetési előirányzat 2019-re 29,6 milliárd forint volt. A valós költés tehát, ha minimálisan is, ezt túlszárnyalta.

A Miniszterelnöki Kabinetiroda megalakulása óta tehát összesen 98,7 milliárd ment el csak a kormányzati üzenetek sulykolására.

Ez azonban nem minden. „Tavaly Rogánék némileg változtattak a lopás módszerein. A rendezvényszervezési feladatokat leválasztották a kommunikációs keretszerződésről, és kötöttek egy újabb, 30 milliárdos megállapodást, ennek nyertese pedig az Antenna Hungária lett, amelynek profiljától teljesen idegen a rendezvényszervezés. De azért megoldották: bevonták alvállalkozóként Balásy Gyula vállalkozását és a Fidesz kedvenc őrző-védő cégét, a Valtont” – írta a független képviselő, aki kitért arra is, hogy az állami rendezvényszervező, a Hungarofest Kft. által lebonyolítandó rendezvényekhez szükséges szolgáltatásokra vonatkozó 1,1 milliárdos megrendelésre is, amit elvileg az Antenna Hungária, gyakorlatban pedig valószínűleg alvállakozói, azaz a „Balásy–Valton brancs kapott”.

Összességében Rogánék 62,2 milliárd forint közpénzt szórtak el reklámra és kisebb részben rendezvényekre.

„Csak az összehasonlítás kedvéért: Karácsony Gergely főpolgármester és a fővárosi közgyűlés 50 milliárd forint pluszpénzt kértek Budapestnek – öt évre elosztva –, cserébe azért, hogy belemenjenek egy újabb stadion és egy újabb hatalmas sportesemény megrendezésébe” – emlékeztetett Hadházy.